หนูเป็นแผลเป็นนูนที่ขาหนูอยากรักษา อยากทราบว่าโรงพยาบาลรักษามั้ยและค่าใช้จ่ายแพงมั้ยค่ะ
สวัสดีค่ะ Jiraporn Thonongto,แผลเป็นที่นูนตรงบริเวณที่เคยเป็นเกิดบาดแผลมาก่อน แบ่งออกเป็น1. แผลเป็นชนิดนูนหนาธรรมดา (hypertrophic scar) มักจะพบในช่วงระยะ 6 เดือนแรกหลังจากแผลหาย หลังจากนั้นก็จะค่อยๆยุบลง และจะกลับเข้าสู่แผลเป็นคงที่ (stable scar) มีลักษณะใกล้เคียงแผลเป็นปกติในช่วงประมาณ 1 ปีหากแผลเพิ่งเกิดขึ้นมาไม่นาน แนะนำให้ใช้วิธีกดนวดบริเวณแผลเป็น โดยควรทำทุกวันในช่วง 3-6 เดือนแรก และอาจใช้ทายาสำหรับรักษารอยแผลเป็นทาร่วมด้วย หรือใช้แผ่นซิลิโคนปิดแผล โดยให้ปิดตลอด 24 ชั่วโมง เป็นเวลาประมาณ 3 เดือน2. แผลเป็นชนิดคีลอยด์ (keloid) ซึ่งเกิดจากร่างกายมีการซ่อมแซมของชั้นผิวหนังที่มากผิดปกติ แผลจะนูนออกมาจากขอบแผลเดิมค่อนข้างมาก มักจะเกิดในผู้ที่มีผิวสีเข้ม หรือมีประวัติทางพันธุกรรม คือ มีประวัติการเกิดคีลอยด์ในพ่อหรือแม่ ตำแหน่งที่เกิดได้บ่อย ได้แก่ หัวไหล่ ติ่งหูและกลางหน้าอก หากเป็นไม่นาน มักจะคลำได้ค่อนข้างนิ่ม แต่หากเป็นนานแล้ว ก้อนมักแข็ง และมักมีอาการคันร่วมด้วยการรักษาทำได้โดยการฉีดยาที่มีส่วนผสมของสเตียรอยด์เข้าไปที่แผล นอกจากนี้ก็มีวิธีเลเซอร์ หรืออาจพิจารณาผ่าตัดหากแผลมีขนาดใหญ่สำหรับโรงพยาบาลโดยทั่วไป สามารถที่จะให้การดูแลรักษาแผลเป็นทั้ง 2 ชนิดได้ ส่วนค่ารักษา จะขึ้นอยู่กับแต่ละสถานพยาบาลค่ะ สามารถสอบถามค่ารักษากับสถานพยาบาลที่จะไปรักษาก่อนการเริ่มรักษาได้ทุกที่ค่ะ